L 25/40
HU
Az Európai Unió Hivatalos Lapja
2023.1.27.
(20)
A Kambodzsából származó kínai zellerre (Apium graveolens) és hosszúbabra (Vigna unguiculata ssp. sesquipedalis, Vigna unguiculata ssp. unguiculata) 2014 októbere óta fokozott hatósági ellenőrzések vonatkoznak a növényvédőszer-maradékokkal való szennyeződés kockázata miatt.
Ezeket az árukat több mint három éve nem importálták az Unióba.
Ezért az (EU) 2019/1793 végrehajtási rendelet I. mellékletében az ezekre vonatkozó bejegyzéseket el kell hagyni.
(21)
A Libanonból származó tarlórépára (Brassica rapa ssp. rapa) 2018 júliusa óta fokozott hatósági ellenőrzések vonatkoznak a rhodamin B-vel való szennyeződés kockázata miatt.
Az említett árun végzett tagállami hatósági ellenőrzések a fokozott hatósági ellenőrzések bevezetése óta is tartósan magas meg nem felelési arányt mutatnak.
Ezek az ellenőrzések azt bizonyítják, hogy a szóban forgó árunak az Unióba történő beléptetése komoly veszélyt jelent az emberi egészségre nézve.
Ezért a fokozott hatósági ellenőrzéseken túlmenően különleges feltételeket is meg kell állapítani a Libanonból származó tarlórépa (Brassica rapa ssp. rapa) behozatalára.
Mindenekelőtt a Libanonból származó tarlórépa (Brassica rapa ssp. rapa) valamennyi szállítmányát hatósági bizonyítványnak kell kísérnie annak igazolására, hogy valamennyi mintavételi és vizsgálati eredmény megfelel az uniós követelményeknek.
Az említett bizonyítványhoz mellékelni kell a mintavétel és a vizsgálatok eredményeit.
Ezért az (EU) 2019/1793 végrehajtási rendelet I. mellékletéből törölni kell a Libanonból származó tarlórépára (Brassica rapa ssp. rapa) vonatkozó bejegyzést, és azt az említett végrehajtási rendelet II. mellékletébe kell áthelyezni, az Unióba beléptetett szállítmányokra vonatkozó azonossági és fizikai ellenőrzések gyakoriságát 50 %-ban megállapítva.
(22)
Ezenkívül a Srí Lankáról származó ázsiai gázló (Centella asiatica) és papagájvirág (Alternanthera sessilis) szállítmányai tekintetében az (EU) 2019/1793 végrehajtási rendelet 5. és 6. cikkének megfelelően elvégzett tagállami hatósági ellenőrzések során arra derült fény, hogy a növényvédőszer-maradékokkal való szennyeződés tekintetében gyakran nem teljesülnek az uniós jogszabályokban foglalt vonatkozó követelmények.
Ezért helyénvaló 30 %-ra növelni az Unióba beléptetett ilyen szállítmányok azonossági és fizikai ellenőrzésének gyakoriságát.
(23)
A TARIC-rendszerben több KN-kód, illetve TARIC-alszám megváltozott.
A fokozott hatósági ellenőrzéseknek alávetendő áruk pontosabb azonosítása érdekében az (EU) 2019/1793 végrehajtási rendelet I. mellékletének a Srí Lankáról származó ázsiai gázlóra (Centella asiatica) vonatkozó bejegyzésében az ex 1211 90 86 KN-kód tekintetében indokolt helyesbíteni a TARIC-alszámot.
(24)
A Marokkóból származó szentjánoskenyérre (karob), hántolatlan, sajtolatlan vagy darálatlan szentjánoske­ nyérmagra, valamint szentjánoskenyérből vagy szentjánoskenyérmagból nyert nyálkára vagy dúsítóra – modifikálva (átalakítva) is – 2022 januárja óta fokozott hatósági ellenőrzések vonatkoznak az etilén-oxiddal való szennyeződés kockázata miatt.
Az említett árukon végzett tagállami hatósági ellenőrzések azt mutatják, hogy azok megfelelnek az uniós jogszabályokban előírt vonatkozó követelményeknek.
Ezért ezen áruk esetében már nem indokolt fokozott hatósági ellenőrzéseket végezni, és el kell hagyni az (EU) 2019/1793 végrehajtási rendelet I. mellékletében a rájuk vonatkozó bejegyzést.
(25)
A Madagaszkárról származó földimogyoróra és földimogyoróból előállított termékekre 2016 áprilisa óta fokozott hatósági ellenőrzések vonatkoznak az aflatoxinokkal való szennyeződés kockázata miatt.
Ezeket az árukat több mint három éve nem importálták az Unióba.
Ezért az (EU) 2019/1793 végrehajtási rendelet I. mellékletében szereplő bejegyzésüket el kell hagyni.
(26)
A Madagaszkárról származó tehénborsó (Vigna unguiculata) szállítmányai tekintetében a RASFF-értesítésekből származó adatok és a tagállamok által végzett hatósági ellenőrzésekre vonatkozó információk arra engednek következtetni, hogy a növényvédőszer-maradékokkal való lehetséges szennyeződés miatt az emberi egészséget fenyegető új kockázatok léphetnek fel.
Ezért fokozott hatósági ellenőrzéseket kell előírni az említett áru Madagaszkárról történő beléptetése tekintetében.
Ezért az említett árut fel kell venni az (EU) 2019/1793 végrehajtási rendelet I. mellékletébe, az Unióba beléptetett szállítmányokra vonatkozó azonossági és fizikai ellenőrzések gyakoriságát 10 %-ban megállapítva.
(27)
A Mexikóból származó paradicsomketchupra és más paradicsommártásra 2022 januárja óta fokozott hatósági ellenőrzések vonatkoznak az etilén-oxiddal való szennyeződés kockázata miatt.
Az említett árukon végzett tagállami hatósági ellenőrzések azt mutatják, hogy azok megfelelnek az uniós jogszabályokban előírt vonatkozó követelményeknek.
Ezért ezen áruk esetében már nem indokolt fokozott hatósági ellenőrzéseket végezni, és el kell hagyni az (EU) 2019/1793 végrehajtási rendelet I. mellékletében a rájuk vonatkozó bejegyzést.